Temperaturerne kommer i dag endelig op over 25 grader igen i Nordjylland og resten af landet.

Den har ladet vente længe på sig. Den har sågar været forudsagt af flere forskellige "vejr-spåmænd" ad flere omgange. Men nu skulle den være god nok. I dag vender sommeren tilbage til det meste af landet og til Nordjylland, hvor vi i dag endelig når over de famøse 25 grader, der definerer en 'rigtig' dansk sommerdag. Dagen er ellers begyndt med tåge og tætte skyer flere steder i Nordjylland. Begge dele forsvinder dog i løbet af formiddagen, når sommersolen for alvor gør sit indtog. Og så kommer solen ellers til at skinne resten af dagen. Kigger vi på dagens temperaturer så har de i løbet af formiddagen ligget mellem 16-20 grader i Nordjylland. I eftermiddag kommer temperaturerne dog op på 26 grader visse steder i Nordjylland, og det er altså nok til at få termometeret til at skrige sommer. Det er særligt den centrale del af Nordjylland, som får det varmt i dag. Lidt køligere bliver det ved kysterne, hvor temperaturen visse steder 'kun' kommer til at ligge omkring 18 grader.